Minder as een dokter per 1 000 pasiënte in SADr. Joe Phaahla, minister van gesondheid. (Foto: GCIS) Suid-Afrika beleef ’n ernstige tekort aan dokters met minder as een dokter per 1 000 pasiënte. Dr. Joe Phaahla, minister van gesondheid, het in antwoord op ’n onlangse parlementêre vraag van die DA onthul dat die land se dokter-tot-pasiënt-verhouding tans op 1:3 198 (0,31 dokters per 1 000 pasiënte) staan. Dít terwyl die aantal dokters in Suid-Afrika aan die afneem is. Michele Clarke, die DA se skaduminister van gesondheid, wys daarop dat die land in 2019 soveel as 0,79 dokters per 1 000 pasiënte gehad het. Dit was toe reeds swak in vergelyking met lande soos die Verenigde Koninkryk (3,03), Indië (0,93), Brasilië (2,32) en Mexiko (2,44). “Hierdie skokkende toedrag van sake duur voort ten spyte van die meer as 21 000 spesialis mediese personeelposte wat in al nege provinsies vakant is, en nog deur die nasionale departement van gesondheid gevul moet word,” sê Clarke. Volgens haar kan die land se tekort aan dokters aan die regerende party se onbevoegdheid toegeskryf word. “Trouens, net verlede week het die Gautengse departement van gesondheid versuim om 91 dokters en verpleegsters by die Helen Joseph-hospitaal se salarisse vir April te betaal,” herinner Clarke. Mediese interns by die Chris Hani Baragwanath-hospitaal moes ook vroeër vanjaar twee maande lank sonder ’n salaris klaarkom weens ’n administratiewe fout. “Hoe beoog die ANC-regering om die Nasionale Gesondheidsversekering (NGV)-projek te bestuur as hy nie in staat is om die huidige universele gesondheidsorgstelsel in Suid-Afrika te laat werk nie?” wil Clarke nou weet. Die opposisieparty doen nou ’n beroep op die regering om die miljarde rande wat bedoel is vir die implementering van die NGV eerder te gebruik om aandag te gee aan die tekort aan mediese personeel. Intussen sal die DA parlementêre opvolgvrae indien rakende die aantal algemene praktisyns en spesialis mediese personeel in verhouding tot die land se bevolking sowel as die gemiddelde wagtyd by hospitale en klinieke.